Američko izvješće o vjerskim slobodama u svijetu za 2016. komentirao je u srijedu navečer za HRT Zlatko Hasanbegović, ocijenivši ga nerelevantnim falsificiranim izvješćem hrvatske pseudoljevičarske scene.

U redovitom godišnjem izvješću State Departmenta o vjerskim slobodama u svijetu za 2016., uključujući i Hrvatsku, spomenuti su bivši ministar kulture Zlatko Hasanbegović, redatelj Jakov Sedlar kao osobe čiji su stavovi o ustaškom režimu izazivali posebne kritike židovskih i srpskih vjerskih zajednica te nevladinih organizacija.

“Riječ je o neutemeljenim besmislicama koje su zapravo falsificirano izvješće hrvatske nevladine, prokazivačke i preplaćene pseudoljevičarske scene, a koje je u nedostatku ozbiljne analitike nekritički preuzelo i dalje proslijedilo američko veleposlanstvo u Zagrebu iz vremena bivše predsjedničke administracije.

Jednako je nerelevantno kao i pseudoljevičarski agitprop i difamacijska kampanja protiv predsjednika Trumpa u SAD-u i izvan njega”, izjavio je Hasanbegović.

Službeni Washington je nezadovoljan i presudom zagrebačkog Županijskog suda koji je ukinuo osuđujuću komuističku presudu kardinalu Alojziju Stepincu.